b'\n_START_ARTICLE_\nJulius Jaenzon\n_START_PARAGRAPH_\nJoel Julius Jaenzon (8. hein\xc3\xa4kuuta 1885 G\xc3\xb6teborg \xe2\x80\x93 17. helmikuuta 1961 Tukholma) oli ruotsalainen elokuvaaja ja elokuvaohjaaja, joka tunnetaan erityisesti yhteisty\xc3\xb6st\xc3\xa4\xc3\xa4n Victor Sj\xc3\xb6str\xc3\xb6min ja Mauritz Stillerin kanssa muun muassa Selma Lagerl\xc3\xb6fin teksteihin perustuvissa elokuvissa._NEWLINE_Jaenzon kouluttautui muotokuvaajaksi, mutta toimi vuodesta 1905 alkaen elokuvaajana. H\xc3\xa4n kuvasi Norjan ensimm\xc3\xa4isen n\xc3\xa4ytelm\xc3\xa4elokuvan Fiskerlivets farer ja ty\xc3\xb6skenteli sitten jonkin aikaa Yhdysvalloissa. Vuonna 1910 h\xc3\xa4net nimitettiin Svenska Bion kuvaajaksi ja laboratoriop\xc3\xa4\xc3\xa4llik\xc3\xb6ksi._NEWLINE_Jaenzonista tuli ruotsalaisen elokuvan ensimm\xc3\xa4inen merkitt\xc3\xa4v\xc3\xa4 kuvaaja, joka vastasi yli sadan elokuvan kuvauksesta. My\xc3\xb6s h\xc3\xa4nen veljens\xc3\xa4 Henrik Jaenzon toimi elokuvaajana._NEWLINE_Julius Jaenzon k\xc3\xa4ytti joskus nimimerkki\xc3\xa4 J. Julius.'